István Kertész (28 Augustus 1929 – 16 April 1973) was 'n internasionaalbekende Joods-Hongaarse orkes- en operadirigent wat dwarsdeur sy kort maar voortreflike loopbaan baie van die wêreld se groot orkeste, insluitend die Cleveland, Chicago, Philadelphia, New York, Los Angeles, Pittsburgh, Detroit, San Francisco en Minnesota Orkeste in die Verenigde State, sowel as die Londense Simfonieorkes, Weense Filharmoniese Orkes, Berlynse Filharmoniese Orkes, Koninklike Concertgebouw-orkes, Israel Filharmoniese Orkes, en L'Orchestre de la Suisse Romande gedirigeer het. Sy orkesrepertorium sluit meer as 450 werke uit alle tydperke in. Dit word geëwenaar deur 'n repertorium van sestig operas, van Mozart, Verdi, Puccini en Wagner tot die meer kontemporêre Prokofiëf, Bartók, Britten, Kodály, Poulenc en Janáček. Kertész was deel van 'n ryk musikale tradisie wat mede-Hongaarse dirigente soos Fritz Reiner, Antal Doráti, János Ferencsik, Eugene Ormandy, George Szell, János Fürst, Ferenc Fricsay, Georg Solti en Ferenc Fricsay opgelewer het. Deur sy grammofoonopnames is István Kertész deur 'n nuwe en jonger gehoor herontdek en word hy toenemend beskou as een van die grootste dirigente van alle tye.